Poročila, 19.8.2015


Naslov: V Kerinovem Grmu so bili spet napadeni policisti

X- Foto: PU Novo mesto /
Tekst za voditelja:

Danes moramo spet poročati o napadih na policiste. Nekaj podobnega se je v romskem naselju Kerinov Grm pred leti že zgodilo, vendar so zdaj poleg zvite pločevine poškodbe utrpela tudi dva policista. Ta sta pred tem okoli polnoči skušala v Krškem preveriti voznika in sopotnika v golfu, ki sta se čudno obnašala, med postopkom pa sta pobegnila. Ko so jih iskali v Kerinovem Grmu, sta se skrila in se potem namerno večkrat zaletela v policijski avtomobil, pri čemer sta bila policista lažje poškodovana in odpeljana v bolnišnico. Storilca sta pobegnila, vendar so voznika zjutraj le našli in ga pridržali. Voznik ni imel vozniškega dovoljenja, osebnemu avtomobilu, ki ga je vozil, pa je že potekla registracija in je bil baje tudi odtujen. Poleg tega ima storilec za sabo že nekaj kaznivih dejanj in prekrškov.

»17 letnika smo prijeli in pridržali. Komisija sektorja kriminalistične policije PU Novo mesto je opravila ogled kraja kaznivega dejanja skupaj s prometnimi policisti. 17 letnika, ki smo ga v preteklih treh letih že osemkrat ovadili za 14 različnih kaznivih dejanj, bomo kazensko ovadili zaradi utemeljenega suma, da je storil kaznivo dejanje napada na uradno osebo, ko opravlja naloge varnosti. Zagrožena kazen za to kaznivo dejanje je od 6 mesecev do pet let zapora.«

